צלקות המופיעות על עורנו עקב סיבות שונות, פציעות, בעיות רפואיות או ניתוחים, אינן דבר נעים כלל וכלל והן יכולות להיות מטרד גופני ונפשי לא קטן. האמת היא שצלקות הן למעשה משהו טוב, שכן הן הדרך של גופנו להראות לנו שהוא מבצע תהליך ריפוי, והופעתן היא רק חלק טבעי מכל פעולת החלמה שלוקחת זמן ומצריכה סבלנות. אמנם זה לא ממש מנחם את מי שסובל מצלקות שמציקות לו, אך דעו לכם שיש לא מעט דרכים לסייע לגופכם להחלים ולשפר את מראה הצלקות, כך שגם במהלך זמן הריפוי הן לא יפריעו לכם יותר מדי. אספנו עבורכם 9 עצות וטיפים לשימוש בחומרים שונים שבכוחם לסייע לכם להעלים ולרפא צלקות, ואנו בהחלט ממליצים לכם להשתמש בהם.
במחקר שנערך בשנת 2016 בנוגע לטיפול ולהעלמת צלקות לאחר ניתוחים, נמצא כי וזלין יכול לשמש כפתרון יעיל, זמין ואמין בהשוואה לקרמים וסרומים שונים. על פי המידע שעורכי המחקר אספו, על מנת לטשטש ולהעלים את הצלקות עליכם למרוח וזלין על האזור הבעייתי 3 פעמים ביום למשך שבוע עד 3 שבועות, והמשחה תעזור לשמור על עורכם לח, כך שעור מצולק יראה הרבה פחות יבש וגס. השימוש בווזלין מהווה פתרון טוב לצלקות אטרופיות (המתבטאות במחסור ברקמות עור), צלקות שנגרמו מאבעבועות רוח ואקנה, וכן סימני מתיחה.
צמח האלוורה משמש כבר שנים רבות כתרופה טבעית ויעילה במיוחד במקרים רבים של בעיות עור, וזאת בזכות שלל יתרונותיו הטיפוליים. עלי האלוורה מכילים מעין חומר דמוי ג'ל בעל תכונות אנטי-דלקתיות, המקדם את תהליך התחדשות העור ומשפיע לטובה על עור מצולק, כאשר הוא מעוסה לתוך העור בתנועות סיבוביות. הקפידו לעשות זאת פעמיים ביום והניחו לחומר להיספג בעור למשך כ-30 דקות ולאחר מכן שטפו היטב. הפתרון הזה מומלץ במיוחד לטיפול בצלקות הנגרמות מניתוחים שונים, כדוגמת ניתוח קיסרי.
ניתן לומר ששמנים אתרים יכולים לסייע רבות בתהליך הבראת העור, משום שהם בעלי לא מעט השפעות בריאותיות חיוביות שנוגדות זיהומים ודלקות ויכולים גם לעצור דימומים ולעזור בריפוי פצעים. מבין השמנים האתרים השונים, נמצא כי שמן לבנדר ושמן אלגום (סנדלווד) הם החומרים שמספקים את ההשפעה הגדולה ביותר של ריפוי והתחדשות לעור אם משתמשים בהם על בסיס קבוע. עסו את השמנים הללו אל תוך העור המצולק וראו כיצד אט אט ובהדרגה הצלקות נעשות הרבה פחות בולטות ולבסוף אף יכולות להיעלם.
דרך נוספת ופשוטה למדי לטשטש ולהעלים צלקות, בייחוד קלאוידיות (הצטלקות יתר הנובעת מיצירה עודפת של רקמת חיבור) או כאלו הנגרמות מניתוחים – היא באמצעות שימוש בתחליב לחות שיש כמעט בכל בית. רק שימו לב לכך שמדובר במוצר טבעי, אחרת יכול להיות שיהיו בו רכיבים מזיקים שיפגעו בעור שלכם. עסו בעדינות את אזור הצלקת עם תחליב לחות במשך 15-30 שניות מספר פעמים ביום, וזה יעזור לגוף לפרק את קבוצות הקולגן שהתאגדו תחת העור וגרמו להיווצרות הצלקת.
גם לבצל, ירק בריא לכל הדעות השופע בסגולות רפואיות, יש תכונות אנטי בקטריאליות, אנטי דלקתיות ונוגדות חמצון חשובות, שיכולות לעזור לכם להפחית את חומרת הצלקות ולרכך אט אט את הרקמות שפוגעות במראה שלכם, ללא תופעות לוואי. לשם כך, נסו להשתמש בג'ל המכיל תמציות בצל (כדוגמת מדרמה ג'ל, הנמכר בחנויות הבריאות השונות) - שבמחקר משנת 2016 נמצאו כיעילות במיוחד לטיפול בצלקות - ומרחו אותו כ-3 פעמים ביום על אזור העור הבעייתי. הפתרון הזה מתאים במיוחד לטיפול בצלקות הנגרמות מכוויות או מצלקות היפרטרופיות.
לטיפול יעיל ומהיר באקנה, כמו גם בצלקות שתופעה זאת עלולה להשאיר אחריה, תוכלו להשתמש בשילוב בין חומץ תפוחים ודבש, שני רכיבים בעלי סגולות רפואיות שביחד תוכלו להפיק מהם תועלת רבה. במחקר שנערך בשנת 2017 נמצא כי חומץ התפוחים הוא בעל תכונות נוגדות חמצון וחיידקים, ויכול לשמש כחומר חיטוי עוצר דימום, כך שגם אם לא הוא יעזור לעורכם להחלים לחלוטין מהאקנה, הוא לבטח יאפשר לכם לצמצם את הנגע כך שיהיה הרבה פחות בולט לעין. כדי לעשות זאת, ערבבו מעט חומץ תפוחים עם דבש טהור, מרחו על הצלקות ושטפו את האזור לאחר 10 דקות.
כמו לשמנים האתרים, גם לשמנים צמחיים שונים, כמו שמן זית ושמן קוקוס, יש טווח רחב של השפעות חיוביות נרחבות בכל מה שקשור לריפוי צלקות, כפי שהוכח במסגרת מחקר שפורסם לאחרונה. שמן הקוקוס למשל מכיל חומצה לורית, חומצה קפרילית וחומצה דקנואית המסייעות לתיקונו של עור פגום על ידי הגברת ייצור הקולגן בו. שמן זית, כדוגמה לשמן צמחי נוסף בעל סגולות טיפוליות, עשיר בוויטמינים חיוניים שמקדמים את תהליך ההחלמה של צלקות שמקורן באקנה, והוא גם שומר את העור לח ומוזן. נסו לעסות את אזור הצלקת עם אחד מן השמנים הללו למשך 5-10 דקות מספר פעמים ביום עד שתגיעו לתוצאה הרצויה.
סודה לשתייה יכולה לשמש כחומר מצוין לטיפול והעלמת צלקות שנגרמו מאקנה, והיא פועלת בעדינות בתוך העור, כשהיא עוזרת להשיל ממנו את רקמות הצלקת, שכבה אחרי שכבה. כמובן שגם החומר הזה ניחן בתכונות אנטי דלקתיות שמפחיתות את אדמומיות העור ועוזרות להשיל מן העור שאריות לכלוך ושומן מיותר המופרש מן הנקבוביות. כדי להשתמש בסודה לשתייה למטרה זאת, ערבבו כף אחת ממנה עם מעט מים ליצירת משחה, מרחו אותה על העור ועסו בתנועות סיבוביות במשך 2-3 דקות. תנו למשחה להיספג למשך כ-10-5 דקות ואז שטפו את המקום עם מים פושרים. מרחו על המקום מעט קרם לחות על מנת לשמור על האזור לח, מכיוון שהסודה עלולה להפכו ליבש.
ישנה אמונה רווחת כי ויטמין E הוא חומר שמסייע מאוד לריפוי צלקות, פצעים וחבורות שונות, אך ככל שזה אולי ישמע לכם מפתיע, במחקר שנערך באוניברסיטת מיאמי התגלה כי לוויטמין זה אין באמת השפעה ניכרת בכל הקשור להעלמת צלקות וריפוי העור. מתברר שדווקא ויטמין C הוא זה שביכולתו להביא להטבה במצב, כאשר הוא מזרז את תהליך הסינתזה של הקולגן בעור, משפר את גמישותו, מצמצם אדמומיות ומקדם את תהליך הריפוי של פצעים וחבורות. הרופאים ממליצים לספק לגוף ויטמין C על ידי שתיית מיצים המכילים אותו, וכן גם על ידי שימוש חיצוני בעזרת קרמים שעשירים בו.